 NA WYCLIFFE NYABERI WASHTAKIWA wa kumng’oa macho Mtoto Sagini, ndio; Alex Maina Ochogo, Pacificah Nyakerario na Rael Mayaka wamehukumiwa kifungo cha miaka 40, 10na 5, mtawalia na Mahakama Kisii. Hukumu hiyo ilitolewa mnamo Jumatatu, Julai 24, 2023 na Hakimu Mkuu Mwandamizi Christine Ogweno. Hakimu Ogweno alisema Ochogo ndiye alimnyofoa Sagini macho kwa kutumia kisu kikali. Wafungwa wengine walishirikiana naye kuficha kitendo hicho kisijulikane. Watatu hao ni binamu, shangazi na nyanya ya mwathiriwa kwa usanjari huo. Mahakama ilitegemea pakubwa ushahidi uliotolewa na shahidi aliyekuwa mpenzi wa Ochogo, ambaye aliwekwa chini ya ulinzi wa serikali. Walimnyofoa macho Sagini Desemba 2023 katika kijiji cha Ikuruma, eneobunge la Kitutu Chache Kaskazini, Kisii. Tukio hilo lilishtua nchi na ulimwengu kwa jumla. Mahakama haikubainisha kikamilifu sababu zilizopelekea watatu hao kumdhulumu Mtoto Sagini kiasi hicho. Lakini Hakimu Ogweno alisema hakuna sababu yoyote inayoweza kumfanya mja kumtendea binadamu mwingine udhalimu wa aina hiyo hadi akapofuka. “Baada ya kuangazia kwa kina pande zote za kesi, mshtakiwa wa kwanza anahukumiwa gerezani miaka 40. Mshtakiwa wa pili anahukumiwa miaka 10 na wa tatu atatumikia kifungo cha miaka 5,” Hakimu Ogweno alielezea. Washtakiwa hao wana siku 14 kukata rufaa. Mpenzi wa Ochogo alikiri kuwaona watatu hao wakimweka Sagini ndani ya gunia na kisha kumwingiza mvunguni mwa kitanda wakidhani amekufa. Korti iliambiwa, walifurahia kitendo chao kiovu kwa kubugia pombe aina ya chang’aa. Kujikanganya  Sababu nyingine “iliyowauza” washtakiwa hao ni kujikanganya walipokuwa wakitoa ushahidi wao. Kwa mfano, Ochogo alisema alikuwa amejuana na mpenzi wake kwa mwezi mmoja ilhali nyanyake (Bi Mayaka) alisema walikuwa wameishi pamoja kwa kipindi cha miezi miwili. “Nilikuwa nimekaa kwenye benchi nje ya nyumba ya Ochogo. Nilimwona Ochogo akiingia kwa nyumba yake akiwa na kisu. Nilipomuuliza kisu hicho kilikuwa ni cha nini, alinitishia kunidunga nacho. Kutoka hapo Ochogo alienda kwa nyumba ya mamake,” mpenzi huyo wa Ochogo alisema. Aliongeza: “Ochogo alimng’oa jicho baada ya jingine. Kisha akaenda kwa mamake na kumweleza alichokuwa amefanya. Alimwamuru mamake asimwambie mtu yeyote kuhusu tukio hilo.” Mpenzi huyo alidai kwamba alifurushwa na Ochogo alipomfuata kwa mamake na ilimbidi atorokee mji wa Kegogi. Jioni aliporudi, aliwaona watatu hao wakimwingiza Sagini ndani ya gunia. Pacificah na Rael walilishika gunia ilhali Ochogo alimtumbukiza Sagini ndani. Kabla ya kutoa hukumu, kiongozi wa mashtaka Hillary Kaino alimweleza Hakimu kuwa watatu hao walipaswa kufungwa maisha ndiposa iwe funzo kwa raia wengine. Bw Kaino alisikitika kwamba watatu hao walishindwa kutekeleza jukumu lao la kumlinda Mtoto Sagini, na badala yake wakaamua kumdhulumu kwa njia ya kumpofusha. Semi za Bw Kaino ziliungwa mkono na Mawakili George Morara, Daphine Biyaki na Anita Ndhuhukire waliokuwa wakiwakilisha wadau mbalimbali katika kesi hiyo. Wakili wa wafungwa Winston Magara, kabla ya hukumu alimrai Hakimu kuwapa washtakiwa hao kifungo jepesi akisema “Wateha wangu hawana historia yoyote ya makosa mengine kabla ya kukamatwa baada ya ung’oaji macho”. Hakimu Ogweno alivishukuru vyombo vya habari kwa kuangazia kisa cha Sagini hadi kikajulikana kote. Mawakili wote waliishukuru mahakama kwa kuharakisha kesi hiyo. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  